**Arvid Inge Sletta** (født 1960)[] er en norsk musiker fra Frøya.

Easy Riders
-----------

Sammen med brødrene Reidar og Øyvind spilte han gitar i bandet Easy Riders på midten av 1980-tallet. Bandet ga ut singelen «Call Me Tonight»/«You Drink Too Much» i 1988. Albumene *Brilliant Kind Of Works* (1988) og *In Love* (1990) utkom på kassett. Ei tid etter dette ble Easy Riders oppløst.

Soloartist
----------

Arvid Sletta begynte som soloartist i 1990 med albumet *Statement*. Ifølge *Norsk pop- og rockleksikon* ble albumet «et ettertraktet samleobjekt, med stor kultstatus». Det samme ble understreket av Willy B i et tilbakeblikk på Easy Riders-singelen. Willy B kalte også Sletta «en legende innen norsk musikkliv» og la til at *Statement* ble omsatt for forholdsvis høye summer på bruktmarkedet. Erik Fossen uttalte om *Statement* til *Vagant*: «Arvid Sletta kan ikke synge, knapt spille gitar og mestrer så vidt engelsk. Det hindrer ham ikke i å sette sammen skisseaktige små låter basert på slitte vignetter fra rockesjangeren». Det ga «et fascinerende innblikk i en skaperglede og kjærlighet til musikk som mange såkalte popartister bare kan drømme om». Sven Ove Bakke, som tok med albumet i boka *Norske klassikere*, foreslo art brut som sjangerbetegnelse, og forklarte: «Det han lagde, og lager, er ingenting om ikke desperat villet: Artisten har en avsindig kjærlighet til det å spille musikk og alt som har med rock å gjøre».

Sletta var involvert i Frøya Rockklubb. På 1990-tallet flyttet Sletta fra Frøya til Kyrksæterøra. I 1992 spilte Sletta inn 31 låter, som ikke ble utgitt før i 2005 under navnet *Name*. Albumet *Credibility* med gitaristen og munnspilleren Oddbjørn Tvervåg fulgte i 2006, deretter *Stride* i 2008 med Oddbjørn Tvervåg og John Ivar Bjørkaas.

I sin anmeldelse i *Musikkavisen Backstage* ga Willy B *Credibility* 5 stjerner med begrunnelser som blant annet: «dette er dønn ærlig og veldig personlig musikk», «forstår du ikke dette her, da har du ikke noe musikalsk hjerte. Dette er ei unik plate!» *Credibility* fikk et terningkast 1 av *Hamar Arbeiderblad*, mens *Name* fikk en omtale av *Halden Arbeiderblad*, hvor begge spurte seg om utgivelsene var seriøst ment. Materialet var «sørgelig dårlig», het det, men hadde også sjarm og «veldig høy underholdningsverdi». *Name* fikk både terningkast 1 og 3 samtidig i *Sandefjords Blad*, av en anmelder som tenkte seg at Sletta var «Norges fremste bluessanger» hvis «vi stripper blues for alt av teknikk, og kun sitter igjen med uttrykk for forpint sjel». Utgivelsen *Name* var «enda mindre gjennomarbeidet enn *Statement*», en utgivelse som ikke var mikset. Derfor var «det mest spennende det som Sletta har forestilt seg, men ikke spilt inn».

### Film

En kortfilm om Arvid Sletta, *Statement Too* laget av Joern Utkilen, hadde premiere i 2016. Slettas sanger opptrådte også i Utkilens øvrige filmer. Filmpremieren ble omtalt som tidenes første filmpremiere som har funnet sted i Hemne kommune, og et band ved navn Deleted, «Sletta» oversatt, framførte et knippe sanger. *Adresseavisens* anmelder Ole Jacob Hoel uttalte i forbindelse med filmen at «musikken til frøyværingen er veldig sterk dersom man frigjør seg fra vanlige kvalitetsnormer». I tillegg til lokale visninger i Trøndelag, inkludert Trondheim, ble den 38 minutter lange filmen tatt med på programmet til Kortfilmfestivalen i Grimstad og Bergen Internasjonale Filmfestival.

Referanser
----------

1. 1 2 3  *Norsk pop- og rockleksikon*, 2.utg. Vega Forlag (2005), s. 592
2. ↑  «Merkelige rare records» av Willy B, *Musikkavisen Backstage* 2/2004
3. 1 2 3  Albumanmeldelse av Willy B, *Musikkavisen Backstage* 5–6/2006
4. ↑  «Arvid Sletta – musikk i går, i dag og i morgen!» av Willy B, *Musikkavisen Backstage* 3/2007
5. ↑  «Enquête: 3 ekstraordinære lytteropplevelser», *Vagant* 2/2005
6. ↑  Bakke, Sven Ove (2012). *Norske klassikere: bøker, filmer, musikk, radio og TV fra 1945 til i dag*. Oslo: 
Spartacus, s. 439. ISBN 9788243005600
7. ↑  «Arvid Sletta», *Hitra-Frøya* 20. november 1990
8. 1 2  «En hyllest til Arvid Sletta», *Hitra-Frøya* 2. februar 2016
9. ↑  Albumanmeldelse, *Hamar Arbeiderblad* 19. september 2006
10. ↑  «Tragikomisk», *Halden Arbeiderblad* 27. juni 2005
11. 1 2  Albumanmeldelse, *Sandefjords Blad* 1. september 2005
12. ↑  «Hyllesten til en kultartist», *Sør-Trøndelag* 3. februar 2016
13. ↑  «Lager film om den ukjente kultartisten Arvid Sletta», NRK.no 31. januar 2016
14. ↑  Kinoomtale, *Adresseavisen* 10. mars 2016
15. ↑  «Mellom søvnig dagligliv og akutt flyktningkrise», *Ny Tid* 12. mai 2016
16. ↑  Statement Too, BIFF.no

|  |  |
| --- | --- |
| Oppslagsverk/autoritetsdata | VIAF **·** ISNI **·** Discogs
 |